Belehrad 8. marca (TASR) - Vzťahy medzi Srbskom a Ruskom sú na exkluzívnej úrovni a Moskva vie, že srbskí občania nechcú vstúpiť do Severoatlantickej aliancie, uviedol srbský prezident Tomislav Nikolič. Takto s vyjadril pre ruské médiá pred návštevou Moskvy, ktorá sa začína v stredu, informovala dnes agentúra Tanjug.
Nikolič uviedol, že politické vzťahy medzi Belehradom a Moskvou sú aj preto také exkluzívne, pretože Rusko rozumie Srbsku.
"V opačnom prípade by Rusko mohlo ľahko povedať, že ak chce Belehrad vstúpiť do Európskej únie, tak sa bude správať k Srbsku rovnako, ako k iným členským krajinám EÚ," povedal Nikolič.
"Myslím si, že pre Rusov je dostačujúce, ak hovoríme, že nechceme vstúpiť do NATO. Rusko vie, že srbskí občania nechcú Srbsko v NATO a že nie je nebezpečné, ak sa na všetkom nezhodneme," vysvetlil Nikolič.